## L’Hemisfèric estrena al novembre la pel·lícula animada ‘La llum de Nadal’

*** La producció, gravada amb la tècnica *stop-motion*, estarà en la cartellera fins al 6 de gener de 2025
* La Ciutat de les Arts i les Ciències ha convocat una nova edició del concurs de dibuix de Nadal**

L’Hemisfèric estrena el 2 de novembre la pel·lícula animada *La llum de Nadal*, un especial nadalenc en *stop-motion*, que combina elements clàssics de la tradició amb la màgia del Nadal. La pel·lícula forma part de la programació especial nadalenca que ha preparat la Ciutat de les Arts i les Ciències i estarà en la cartellera de l’Hemisfèric fins al 6 de gener de 2025.

Dirigida per Nathan Smith i Christopher Robin Miller, *La llum de Nadal* conta la història de dos xiquets, Katie i Makean, que es perden en el bosc durant una tempesta de neu just abans del Nadal i són rescatats pel seu amic, The Candleman, un savi vell que impartix saviesa, xocolate calent i històries.

Esta producció és una pel·lícula d’animació gravada amb la tècnica *stop-motion*, en la qual es van fotografiant i manipulant físicament els objectes en cada fotograma. En reproduir els fotogrames seguits, la tècnica crea l’efecte que l’objecte s’està movent. Després de finalitzar la projecció, s’explica al públic com està realitzada la pel·lícula amb esta tècnica.

**Concurs ‘Nadal en la Ciutat de les Arts i les Ciències’**

La Ciutat de les Arts i les Ciències ha convocat una nova edició del concurs de dibuix ‘Nadal en la Ciutat de les Arts i les Ciències’, en el qual poden participar estudiants de Primària de la Comunitat Valenciana. Entre els nou guanyadors se seleccionarà la postal de felicitació nadalenca de la Ciutat de les Arts i les Ciències.

Els treballs a concurs es podran presentar fins al 10 de desembre. Els dibuixos s’han de realitzar en un foli o una cartolina de grandària A4 i es podrà utilitzar qualsevol material que no presente relleu. Així mateix, s’han d’evitar productes sintètics o que tinga plàstics com, per exemple, aerosols i dissolvents que no siguen de base d’aigua, purpurina, etc. Les obres es remetran a l’Àrea de Màrqueting i Publicitat en l’adreça postal següent: Museu de les Ciències. Av. Professor López Piñero (Historiador de la Medicina), núm. 7. 46013-València.  
Seran seleccionats tres dibuixos per cada dos cursos: 1r i 2n; 3r i 4t; 5t i 6t de Primària. Cada un dels premiats guanyarà entrades de l’Oceanogràfic, el Museu de les Ciències i de l’Hemisfèric. La decisió del jurat es farà pública el 13 de desembre en la web i les xarxes socials de la Ciutat de les Arts i les Ciències.

Fecha: 25/10/2024